
Mn2+-komplexek kinetikai inertségének hangolása a ligandumok szerkezetének módosításával

Az Nefrogén Szisztémás Fibrózis megjelenésével Mn2+ makrociklusos ligandumokkal
képződő komplexeinek egyensúlyi és kinetikai vizsgálata újabb lendületet vett. Ehhez a
kutatáshoz csatlakozva jelen munkánk során meghatároztuk három makrociklusos ligandum,
a PCMEA, tDO2A és a PCTA, protonálódási ill. Mn(II)-komplexeik stabilitási állandóit. A
tDO2A és PCTA Mn(II)-komplexeire meghatározott stabilitási állandók értékek, hasonlóak a
már publikált [Mn(EDTA)]2– (log β=13.8, 0,1 M NaClO4) értékéhez, de alacsonyabbak,
mint azt a [Mn(DOTA)]2–-komplex estében tapasztalták. A negatív töltésű donoratomok
hiánya a [Mn(PCMEA)]2+ esetében szignifikánsan alacsonyabb termodinamikai stabilitást
eredményez, mint a piklén-monoacetát (PCMA) és -mono(metilénfoszfonát) (PCMP)
származékai esetébe találták.
Vizsgáltuk továbbá a [Mn(PCMEA)]2+- a [Mn(PCTA)]–- és a [Mn(tDO2A)]-
komplexek bomlási kinetikáját illetve a disszociációs reakciókat jellemző sebességi állandók
ismeretében kiszámítottuk a komplexek disszociációját jellemző felezési időket (t1/2)
fiziológiás körülmények között (pH=7,4 és 1x10-5 M Zn2+-ion kicserélő fémion mellett). A
felezési idők összehasonlításából kiderül, hogy a [Mn(PCTA)]–-komplex kinetikai inertsége
jóval nagyobb az irodalomban publikált [Mn(DOTA)]2–- és [Mn(NOTA)]–-komplexekénél.
Az [Mn(tDO2A)]-komplexre kapott felezési idő alapján azt mondhatjuk, hogy annak kinetikai
inertsége összevethető a [Mn(NOTA)]–-komplexével. A [Mn(PCMEA)]2+-komplexre
kapott felezési idő ugyanakkor azt mutatja, hogy a komplex inertsége nagyságrendekkel
kisebb az összes általunk vizsgált és az irodalomból ismert makrociklusos Mn(II)-
komplexénél. Ezek alapján levonhatjuk azt a következtetést, hogy a piridincsoport
makrociklusos gyűrűbe való fúziója növeli a Mn(II)-komplex kinetikai inertséget, viszont az
acetát karok számának a csökkenése a termodinamikai stabilitás és a kinetikai inertség (és a
redoxi stabilitás) csökkenéséhez vezet.
A [Mn(PCTA)]–-, [Mn(tDO2A)]- és a [Mn(PCMEA)]2+-komplexek esetében mért kis
relaxivitás értékek nem teszik lehetővé azok kontrasztanyagként való alkalmazását.
Mindazonáltal, az általunk kapott kinetika és a termodinamikai adatok arra mutatnak, hogy a
komplexek kinetikai inertsége nagymértékben befolyásolható az makrociklusos poliamin
(ciklén vs. piklén vagy DOTA vs. PCTA) és az oldalláncok megfelelő megválasztásával. Így,
az inert komplexek szintéziséhez olyan ligandumokat kell előállítani, amelyek gyengén savas
(pl. acetát, 2 metilacetát) vagy merev, előrendezett (pikolinát) oldalláncokat tartalmaznak.Kerülni kell a könnyebben protonálható, foszfonát-, ill. amin-csoportokat, mert a keletkező
protonált komplex minden esetben hajlamosabb a disszociációra. Ezek az eredmények
összhangban vannak a Gd3+-komplexek esetében tapasztalt eredményekkel is.




